## La Jove Orquestra de la Generalitat conclou la Trobada d’Hivern amb concerts a Castelló de la Plana, la Nucia i València

*** Els concerts que posen fi a la Trobada d’Hivern tindran lloc el 2, 3 i 4 de gener de 2026
* Més de 60 músics han preparat el repertori, per primera vegada juntament amb els cantants del Centre de Perfeccionament de Les Arts**

La Jove Orquestra de la Generalitat Valenciana (JOGV), unitat artística dependent de l’Institut Valencià de Cultura, conclou amb tres concerts la Trobada d’Hivern, amb direcció del mestre Daniel Gil.

El primer concert se celebra el divendres 2 de gener, a les 19:30 hores, en l’Auditori de Castelló; el segon dels concerts tindrà lloc el dissabte 3 de gener, a les 20:00 hores, en l’Auditori de la Nucia, amb direcció de Jesús Orón Bolós; i el diumenge 4 de gener el Palau de la Música de València acollirà, a les 19:30 hores, el tercer concert, que posarà final a la Trobada d’Hivern.

En esta ocasió, la Trobada d’Hivern de la JOGV ha comptat amb la col·laboració, per primera vegada, del Centre de Perfeccionament del Palau de les Arts de València, una sinergia que permet incorporar grans cantants solistes al repertori de l’orquestra. Juntament amb la JOGV, participaran en els concerts les sopranos Holly Brown i Nuada Le Drève, els tenors Filipp Modestov, Pablo Rubín-Jurado, i Joaquín Cangemi, i el baríton Carlos Reynoso.

El repertori que s’ha preparat durant estos dies i que s’interpretarà en els concerts té dos parts, i es compon de peces breus de Beethoven, Rossini, Mozart, Donizetti, Strauss i Serrano, entre altres.

Del 22 de desembre al 4 de gener, la JOGV ha celebrat en Les Arts les classes i els assajos de la Trobada d’Hivern, amb una plantilla de 63 músics menors de 26 anys i amb la direcció de Daniel Gil i Jesús Orón com a director assistent.

En esta Trobada d’Hivern, la Jove Orquestra de la Generalitat està dirigida pel valencià Daniel Gil, un dels directors més llorejats de la seua generació. Ha sigut guardonat en sis concursos internacionals que l’han dut a dirigir a Itàlia, França, Polònia, Bulgària i Romania i actualment és el director musical i director artístic adjunt d’Amics de l’Òpera de Sabadell/Òpera Catalunya.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

En concret, en la Trobada d’Hivern d’enguany han participat els professors Joan Espina i Alejandra Navarro (violí), Alicia Salas (viola), Montserrat Egea (violoncel), Jorge Martínez Campos (contrabaix), Álvaro Octavio (flauta), José M. Ferrero (oboé), Sergio Rodrigo (clarinet), Xavier Biosca (fagot), José Chanzá (trompa), Carlos Roda (trompeta), Sergi Miñana (trombó) i Víctor Segura (percussió).

Fecha: 02/01/2026